Document ID: 32005R1119

NARIADENIE KOMISIE (ES) č. 1119/2005
zo 14. júla 2005,
ktorým sa mení a dopĺňa nariadenie (ES) č. 1751/2004, ktorým sa stanovujú úrokové miery, ktoré sa majú používať pri výpočte nákladov na financovanie intervenčných opatrení vo forme nákupu, skladovania a odbytu na účtovný rok 2005 sekcie záruk EPUZF
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1883/78 z 2. augusta 1978, ktorým sa stanovujú všeobecné pravidlá financovania intervencií záručnou sekciou (1) Európskeho poľnohospodárskeho usmerňovacieho a záručného fondu, najmä na jeho článok 5 prvý pododsek,
keďže:
(1)
Nariadením Komisie (ES) č. 1751/2004 (2) sa stanovili úrokové miery na účtovný rok 2005 záručnej sekcie EPUZF, ktoré sa majú používať pri výpočte nákladov na financovanie intervenčných opatrení na základe ustanovení článkov 3 a 4 nariadenia Komisie (EHS) č. 411/88 z 12. februára 1988 o metóde a úrokovej miere, ktoré sa majú používať na výpočet nákladov financovania intervenčných opatrení zahrnujúcich nákup, skladovanie a nakladanie (3).
(2)
Článok 5 nariadenia (EHS) č. 1883/78 a článok 4 nariadenia (EHS) č. 411/88 sa zmenili a doplnili ohľadom pravidiel oznamovania a zohľadnenia priemernej miery úrokových nákladov nových členských štátov v účtovnom roku 2004, ako aj ohľadom pravidiel výpočtu osobitnej úrokovej miery členských štátov, ktorých priemerná miera úrokových nákladov je vyššia ako dvojnásobok jednotnej úrokovej miery stanovenej v rozhodnutí (ES) č. 1751/2004 na výpočet nákladov na financovanie uvedených intervenčných opatrení.
(3)
Keďže sa zmeny a doplnenia nariadení (EHS) č. 1883/78 a (EHS) č. 411/88 uplatňujú od 1. októbra 2004, malo by sa toto nariadenie začať používať od rovnakého dátumu.
(4)
Opatrenia uvedené v tomto nariadení sú v súlade so stanoviskom Výboru fondu,
PRIJALA TOTO NARIADENIE:
Článok 1
Článok 1 nariadenia (ES) č. 1751/2004 sa nahrádza takto:
„Článok 1
Pre výdaje vynaložené v účtovnom roku 2005 záručnej sekcie EPUZF:
1.
úroková miera uvedená v článku 3 nariadenia (EHS) č. 411/88 je 2,2 %;
2.
osobitná úroková miera uvedená v článku 4 ods. 1 nariadenia (EHS) č. 411/88 je pre Francúzsko, Rakúsko, Portugalsko a Švédsko 2,1 % a pre Írsko a Fínsko 2,0 %;
3.
osobitná úroková miera uvedená v článku 4 ods. 3 nariadenia (EHS) č. 411/88 je pre Spojené kráľovstvo 2,5 %, pre Lotyšsko 2,9 %, pre Slovensko a Slovinsko 3,1 %, pre Cyprus 4,0 %, pre Poľsko 4,1 % a pre Maďarsko 9,2 %.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. októbra 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. júla 2005

Labels: 3
2
15